CELEX: 32010D0398
Language: el
Date: 2010-07-15 00:00:00
Title: 2010/398/ΕυͿατόμ: Απόφαση της Επιτροπής, της 15ης Ιουλίου 2010 , περί της σύναψης μνημονίου συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας)

16.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 182/15
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 15ης Ιουλίου 2010
   περί της σύναψης μνημονίου συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας)
   (2010/398/Ευρατόμ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 199,
   Εκτιμώντας τα ακόλουθα:
   
               (1)
            
            
               Βάσει του άρθρου 35 της συνθήκης για την ίδρυση της Ευρωπαϊκής Κοινότητας Ατομικής Ενέργειας τα κράτη μέλη υποχρεούνται να δημιουργούν εγκαταστάσεις για να διενεργούν διαρκή έλεγχο της ραδιενέργειας στο περιβάλλον της επικράτειάς τους, και η Επιτροπή έχει το δικαίωμα προσβάσεως σ’ αυτές τις εγκαταστάσεις.
            
         
               (2)
            
            
               Σε αυτό το πλαίσιο, η Ευρωπαϊκή Επιτροπή έχει καταρτίσει κοινό μορφότυπο δεδομένων υπό την ονομασία EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας) καθώς και κατάλληλο δίκτυο με βάση το Διαδίκτυο, για να διευκολύνει τη συνεχή και απρόσκοπτη ανταλλαγή των δεδομένων που προέρχονται από τα εθνικά δίκτυα αυτόματης παρακολούθησης του ρυθμού δόσης και τα προγράμματα επιτήρησης της περιβαλλοντικής ακτινοβολίας· τα ως άνω χρησιμοποιούνται στην Ευρωπαϊκή Κοινότητα Ατομικής Ενέργειας επί σειρά ετών και θεωρούνται πλέον αρκετά ώριμα προκειμένου η χρήση τους να επεκταθεί.
            
         
               (3)
            
            
               Η Ευρωπαϊκή Επιτροπή και ο Διεθνής Οργανισμός Ατομικής Ενεργείας (ΔΟΑΕ) εξέφρασαν την αμοιβαία τους απόφαση να ενισχύσουν σημαντικά την ποιότητα και την ένταση της συνεργασίας τους σε κοινή δήλωση που υπεγράφη το 2008.
            
         
               (4)
            
            
               Η ακτινοπροστασία, συμπεριλαμβανομένης της παγκόσμιας διάθεσης σε πραγματικό χρόνο των διαθέσιμων δεδομένων παρακολούθησης ακτινοβολιών, εντοπίστηκε ως ένας από τους συγκεκριμένους τομείς συνεργασίας κατά προτεραιότητα.
            
         
               (5)
            
            
               Η χρήση της δοκιμασμένης τεχνολογίας που ανέπτυξε η Ευρωπαϊκή Επιτροπή για την EURDEP είναι ιδανικός τρόπος εξασφάλισης της αυτόματης ανταλλαγής δεδομένων και αποτελεί σημαντική συμβολή στην ανάπτυξη παγκόσμιου συστήματος παρακολούθησης της περιβαλλοντικής ραδιενέργειας.
            
         
               (6)
            
            
               Η διάθεση της τεχνολογίας της EURDEP στον ΔΟΑΕ είναι προς το συμφέρον της Ευρωπαϊκής Κοινότητας Ατομικής Ενέργειας, δεδομένου ότι μέσω της συμμετοχής του ΔΟΑΕ οι συμμετέχοντες στο ευρωπαϊκό δίκτυο θα αποκτήσουν πρόσβαση στα στοιχεία παρακολούθησης της περιβαλλοντικής ραδιενέργειας ανά την υφήλιο.
            
         
               (7)
            
            
               Με βάση τα ανωτέρω, καταρτίστηκε το παρόν μνημόνιο συμφωνίας στο πλαίσιο των σχέσεων της Ευρατόμ και της ΔΕΑΕ, προκειμένου να καλυφθούν οι τεχνικές πτυχές της συνεργασίας μεταξύ της ΔΕΑΕ και της Ευρατόμ όσον αφορά την EURDEP.
            
         
               (8)
            
            
               Από το παρόν μνημόνιο συμφωνίας δεν προκύπτουν δημοσιονομικές συνέπειες ή νομικές υποχρεώσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται το μνημόνιο συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας) που περιέχεται στο παράρτημα.
   Άρθρο 2
   Ο αρμόδιος για θέματα Ενέργειας Επίτροπος Günther Oettinger υπογράφει εξ ονόματος της Επιτροπής το μνημόνιο συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας).
   
      Βρυξέλλες, 15 Ιουλίου 2010.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      ΠΑΡΑΡΤΗΜΑ
      
         Μνημόνιο συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας)
         Η Ευρωπαϊκή Επιτροπή, εφεξής καλούμενη «η Επιτροπή» και ο Διεθνής Οργανισμός Ατομικής Ενέργειας, εφεξής καλούμενος «ο ΔΟΑΕ» (από κοινού καλούμενοι εφεξής «οι πλευρές»),
         
            ΣΥΜΦΩΝΗΣΑΝ ΤΑ ΕΞΗΣ:
         
         Άρθρο 1
         Σκοπός του παρόντος μνημονίου συμφωνίας
         1.   Βάσει του παρόντος μνημονίου συμφωνίας, η Επιτροπή και ο ΔΟΑΕ συμφωνούν να συνεργαστούν στον τομέα της ανταλλαγής σε πραγματικό χρόνο παγκόσμιων δεδομένων ακτινοβολίας για σκοπούς επαλήθευσης και έκτακτων αναγκών.
         2.   Οι πλευρές συμφωνούν επίσης να ενεργούν σε στενή συνεργασία και να προβαίνουν σε αμοιβαίες διαβουλεύσεις όσον αφορά ζητήματα κοινού ενδιαφέροντος, κάθε φορά που αυτό θα κρίνεται αναγκαίο βάσει των αντίστοιχων εντολών τους.
         Άρθρο 2
         Θεσμικές διευθετήσεις
         1.   Η Επιτροπή και ο ΔΟΑΕ συγκροτούν τους κατάλληλους διαύλους επικοινωνίας για να διευκολύνουν τη συνεργασία τους.
         2.   Η Επιτροπή και ο ΔΟΑΕ διορίζουν έκαστος κέντρο συντονισμού των δραστηριοτήτων που καθορίζονται στο ακόλουθο άρθρο 3 του παρόντος μνημονίου συμφωνίας.
         3.   Ο ΔΟΑΕ θα καταστεί μέλος της ομάδας εργασίας ECURIE-EURDEP και θα συμμετέχει στον προγραμματισμό των μελλοντικών δραστηριοτήτων της EURDEP και θα εγκρίνει τυχόν επικαιροποιήσεις ή αλλαγές, συμπεριλαμβανομένων και των αναγκαίων αλλαγών των μορφότυπων δεδομένων, του λογισμικού που σχετίζεται με την EURDEP.
         4.   Ο ΔΟΑΕ θα συμμετέχει και θα συντρέχει την Επιτροπή στην οργάνωση μελλοντικών συνεδρίων εργασίας για την EURDEP.
         Άρθρο 3
         Συγκεκριμένοι τομείς συνεργασίας
         Οι πλευρές, με την επιφύλαξη των αντίστοιχων δημοσιονομικών κανονισμών και κανόνων, πολιτικών και διαδικασιών και υπό την αίρεση της διαθεσιμότητας κονδυλίων, συμφωνούν να συνεργάζονται σε συγκεκριμένους τομείς που περιλαμβάνουν, αλλά δεν περιορίζονται στα ακόλουθα:
         
                     α)
                  
                  
                     Με την επιφύλαξη των συναφών δικαιωμάτων πνευματικής ιδιοκτησίας που κατέχει, η Επιτροπή θα κοινοποιεί στον ΔΟΑΕ λογισμικό, συμπεριλαμβανομένων των συναφών επικαιροποιήσεων και μεταβολών του, το οποίο έχει αναπτυχθεί για τη συλλογή και παρουσίαση των επιπέδων της ακτινοβολίας σε πραγματικό χρόνο εντός της Ευρωπαϊκής περιοχής (Ευρωπαϊκή Πλατφόρμα Ανταλλαγής Δεδομένων Ακτινοβολίας — EURDEP, http://eurdep.jrc.it).
                  
               
                     β)
                  
                  
                     Η Επιτροπή και ο ΔΟΑΕ θα επιδιώξουν να εξασφαλίσουν την ελεύθερη διάθεση όλων των δεδομένων ακτινοβολίας με τον ίδιο τρόπο σε όλους τους εθνικούς παρόχους δεδομένων.
                  
               
                     γ)
                  
                  
                     Ο ΔΟΑΕ θα συντονίσει την υποστήριξη και την προώθηση των ανταλλαγών δεδομένων παρακολούθησης ακτινοβολίας σε πραγματικό χρόνο με όλα τα κράτη μέλη του τα οποία δεν έχουν ήδη συνάψει συμφωνία με την Επιτροπή, για να δημιουργηθεί κοινό παγκόσμιο σύστημα Επιτροπής-ΔΟΑΕ με διαφορετική ονομασία, το οποίο θα στηρίζεται στην τεχνολογία της EURDEP.
                  
               
                     δ)
                  
                  
                     Η Επιτροπή και ο ΔΟΑΕ θα συγκροτήσουν και θα εξασφαλίσουν τη λειτουργία κατοπτρικών αντιγράφων του ιστότοπου της EURDEP. Ο ΔΟΑΕ θα προωθήσει περιφερειακούς ιστότοπους κατοπτρικών αντιγράφων και θα διαθέτει το υφιστάμενο λογισμικό και την τεχνολογία μόνο σε οργανισμούς που παρέχουν κατοπτρικά αντίγραφα των δεδομένων.
                  
               
                     ε)
                  
                  
                     Η Επιτροπή και ο ΔΟΑΕ θα συντονίζονται για να εξασφαλίζουν ότι δεν υπάρχουν αναντιστοιχίες που θα υπονομεύουν τις ανταλλαγές παγκόσμιων δεδομένων παρακολούθησης ακτινοβολίας.
                  
               Άρθρο 4
         Οικονομικές διευθετήσεις
         Καμία πρόβλεψη του παρόντος μνημονίου συμφωνίας δεν συνεπάγεται οικονομικές υποχρεώσεις για οιανδήποτε από τις δύο πλευρές. Στις περιπτώσεις που τα μέτρα τα οποία λαμβάνονται για την εφαρμογή του παρόντος μνημονίου συμφωνίας γεννούν ενδεχόμενες οικονομικές ή νομικές υποχρεώσεις, οι πλευρές συνάπτουν χωριστή συμφωνία, η οποία υπόκειται στους δημοσιονομικούς κανονισμούς αμφοτέρων των πλευρών προτού αναληφθούν τα εν λόγω μέτρα.
         Άρθρο 5
         Προσωπικό
         Όλο το προσωπικό που απασχολούν οι πλευρές συνεχίζει να υπόκειται στους κανονισμούς και τους κανόνες των αντίστοιχων θεσμικών οργάνων για όλα τα ζητήματα απασχόλησης, ιατρικής ασφάλισης και ασφάλισης ζωής, καθώς και όσον αφορά τα εργασιακά δικαιώματα και παροχές. Καμία πρόβλεψη του παρόντος μνημονίου συμφωνίας δεν θεωρείται ότι συνιστά ή δημιουργεί οιαδήποτε σχέση εργοδότη/εργαζόμενου μεταξύ του ΔΟΑΕ και της Επιτροπής.
         Άρθρο 6
         Διάδοση πληροφοριών
         Η Επιτροπή και ο ΔΟΑΕ θα υποστηρίξουν την ευρύτερη δυνατή διάδοση των μη διαβαθμισμένων πληροφοριών που παρέχονται ή ανταλλάσσονται βάσει του παρόντος μνημονίου συμφωνίας, υπό τον όρο ότι προστατεύονται ιδιόκτητες πληροφορίες. Η Επιτροπή και ο ΔΟΑΕ διασφαλίζουν το απόρρητο των πληροφοριών που το αντισυμβαλλόμενο μέρος έχει χαρακτηρίσει ως περιορισμένης χρήσης ή εμπιστευτικές.
         Άρθρο 7
         Διανοητική ιδιοκτησία
         Η Επιτροπή και ο ΔΟΑΕ θα συνεργαστούν προκειμένου να εξασφαλίσουν ότι η διανοητική ιδιοκτησία και τα συναφή δικαιώματα συμπεριλαμβανομένων, χωρίς περιορισμούς, όλων των δικαιωμάτων δημιουργού και των διπλωμάτων ευρεσιτεχνίας, που αφορούν οποιοδήποτε υλικό ή εφεύρεση, που προέρχεται από οποιοδήποτε μέρος, τους υπαλλήλους και τους υπεργολάβους των και που προκύπτει από τη συνεργασία μεταξύ της Επιτροπής και του ΔΟΑΕ κατά την υλοποίηση του παρόντος μνημονίου συμφωνίας, είναι δυνατόν να χρησιμοποιηθεί για την ενίσχυση της καταστατικής αποστολής του ΔΟΑΕ να προωθεί την ανταλλαγή πληροφοριών μεταξύ των κρατών μελών του.
         Άρθρο 8
         Χρήση ονόματος, εμβλήματος ή επίσημης σφραγίδας
         1.   Ο ΔΟΑΕ δεν χρησιμοποιεί το όνομα, το έμβλημα ή την επίσημη σφραγίδα της Επιτροπής για οιονδήποτε σκοπό εκτός εκείνων για τους οποίους έχει λάβει ρητή έγγραφη άδεια από την Επιτροπή.
         2.   Η Επιτροπή δεν χρησιμοποιεί το όνομα, το έμβλημα ή την επίσημη σφραγίδα του ΔΟΑΕ για οιονδήποτε σκοπό εκτός εκείνων για τους οποίους έχει λάβει ρητή έγγραφη άδεια από τον ΔΟΑΕ.
         Άρθρο 9
         Προνόμια και ασυλίες
         Καμία άμεση ή σχετική πρόβλεψη του παρόντος μνημονίου συμφωνίας δεν θεωρείται ότι συνιστά ρητή ή υπονοούμενη απαλλαγή από τα προνόμια, τις ασυλίες, τις απαλλαγές και τις διευκολύνσεις που απολαμβάνουν η Επιτροπή ή ο ΔΟΑΕ βάσει του διεθνούς δικαίου, διεθνών συμβάσεων ή συμφωνιών, συμπεριλαμβανομένης της συμφωνίας για τα προνόμια και τις ασυλίες του ΔΟΑΕ, ή τις εθνικές νομοθεσίες και το δίκαιο των αντίστοιχων κρατών μελών τους.
         Άρθρο 10
         Διαφορές
         Κάθε διαφορά μεταξύ των πλευρών που προκύπτει ή σχετίζεται με την ερμηνεία ή την εφαρμογή του παρόντος μνημονίου συμφωνίας θα διευθετείται φιλικά μεταξύ των πλευρών.
         Άρθρο 11
         Έναρξη και λήξη της συνεργασίας και καθεστώς
         1.   Η συνεργασία βάσει του παρόντος μνημονίου συμφωνίας αρχίζει μετά την υπογραφή του από τις πλευρές και διαρκεί για τρία ημερολογιακά έτη, που ανανεώνονται εκτός και αν μία από τις πλευρές ενημερώσει την άλλη περί του αντιθέτου. Στην περίπτωση που οι υπογραφές τεθούν σε διαφορετικές ημερομηνίες, η συνεργασία αρχίζει από την ημερομηνία της δεύτερης υπογραφής.
         2.   Οι διατάξεις του παρόντος μνημονίου συμφωνίας είναι δυνατόν να τροποποιηθούν με γραπτή συμφωνία μεταξύ των πλευρών.
         3.   Η συνεργασία βάσει του παρόντος μνημονίου συμφωνίας είναι δυνατόν να λυθεί από οιανδήποτε από τις πλευρές, ύστερα από γραπτή προειδοποίηση εξήντα ημερών προς την αντισυμβαλλόμενη πλευρά. Σε περίπτωση που αποσταλεί προειδοποίηση περί λύσης, οι πλευρές λαμβάνουν άμεσα μέτρα για τον έγκαιρο και συστηματικό τερματισμό όλων των κοινών δραστηριοτήτων.
         4.   Το παρόν μνημόνιο συνεργασίας δεν αποσκοπεί στη δημιουργία οιασδήποτε νομικής υποχρέωσης για οιανδήποτε από τις δύο πλευρές.